Musiekvideo: Rudi Claase se enkelsnit is ŉ dankbetuigingRudi Claase. (Foto: verskaf) Die sanger en kranige liedjieskrywer Rudi Claase klop weer aan Suid-Afrikaners se deure en harte met sy splinternuwe enkelsnit, “Hobo Hallelujah”. “Ek wil hê dat mense hul eie halleluja in hul donkerste plek moet vind.” Só sê Claase oor die jongste liedjie op sy kerfstok wat vandag (10 Junie) op digitale platforms beskikbaar gestel is. Ná 21 jaar in die musiekbedryf en met meer as 700 liedjies wat al uit sy pen gevloei het, wou Claase iets anders skryf. “Dit is ’n absolute dankbetuiging. Die woorde het net natuurlik gevloei. Ek wil die liedjie eintlik as die temalied van my lewe beskryf.” Hy verduidelik verder dat dié liedjie op ’n ander wyse ’n plek in sy hart kom skrop het. “Die liedjie het weke, maande geneem om te vorm. Dit is die eerste boodskap wat uit ’n ritmiese patroon gebore is. Ek het ook die woorde “staan op die berge gehoor” – wat dit beteken het, het ek in daardie stadium nie geweet nie.” Hy het egter die proses vertrou, iets wat ’n splinternuwe enkelsnit opgelewer het. Claase, wat tans van dorp na stad rits met sy Van my wysie af-toer, het die liedjie aanvanklik as afsluitingslied vir dié toer geskryf. “Mense se reaksie was oorweldigend. Ek het besef dat ek die liedjie net moet deel. ŉ Mens kon die Skepper se teenwoordigheid voel terwyl ek dit gesing het.” “Hobo Hallelujah” is nog ’n voorbeeld van Claase se kreatiewe titelkeuses. “Ek hou mos daarvan om met titels te speel en mense te laat wonder waaroor die liedjie eintlik gaan,” skerts hy. Die eintlike betekenis van die liedjie is veel dieper as die kopkrapper-titel. “Die woord ‘hobo’ is eintlik ’n plekhouernaam vir die laagste punt wat ’n persoon kan bereik. Ek wou ’n plat woord gebruik daarvoor. En wanneer jy op daardie plek is, moet jy jou laaste halleluja steeds kan gee.” Kyk na “Hobo Hallelujah” se musiekvideo hier: